Na podlagi Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822) in [111/13](http://www.uradni-list.si/1/objava.jsp?sop=2013-01-4130)) in 16. člena statuta Občine Črna na Koroškem (Uradni list RS, št. 10/2006,101/2007 in 79/2012) je občinski svet Občine Črna na Koroškem na svoji 10. redni seji, dne 4.5.2016 sprejel

# P R A V I L N I K

**o sofinanciranju dejavnosti kulturnih društev**

**v občini Črna na Koroškem**

1. *člen*

S tem pravilnikom so določeni pogoji, merila in postopki o izbiri in vrednotenju kulturnih dejavnosti ter razdelitev sredstev, namenjenih za sofinanciranje ljubiteljskih kulturnih društev in kulturne projekte, ki so lokalnega pomena in jih iz javnih sredstev financira ali sofinancira Občina Črna na Koroškem.

1. *člen*

Občina Črna na Koroškem (v nadaljevanju besedila: Občina) financira ali sofinancira del osnovnih pogojev za delovanje kulturnih društev (v nadaljevanju besedila: društvo) in del sredstev za izvajanje ljubiteljskih kulturnih dejavnosti, projektov in programov lokalnega pomena, če društvo izpolnjuje naslednje pogoje:

* društvo ima sedež v občini Črna na Koroškem *– ali –*

društvo, ki nima sedeža v občini Črna na Koroškem, mora imeti del članstva s stalnim prebivališčem v občini Črna na Koroškem (sekcije društev)

* društvo, ki se prijavlja na razpis, mora večji del pridobljenih sredstev porabiti za dejavnosti v občini Črna na Koroškem
* društvo je v pretekli sezoni priredilo najmanj en (1) samostojen dogodek in dva (2) dogodka z drugimi skupinami – dogodek mora biti v javnem interesu, v javnem prostoru in namenjen vsem občanom
* društvo je registrirano za opravljanje dejavnosti na področju kulture
* društvo svojo dejavnost opravlja na neprofitni osnovi
* društvo ima urejeno evidenco o članstvu in ostalo dokumentacijo v skladu z Zakonom o društvih
* društvo ima zagotovljene materialne, kadrovske in organizacijske možnosti za uresničitev prijavljenih aktivnosti
* društvo posluje v skladu z zakonskimi predpisi in statutom
* društvo mora občinski upravi vsako leto redno dostavljati poročila o realizaciji programov in program dela za tekoče leto.

1. *člen*

Občina financira ali sofinancira:

* sodelovanje na lokalnih in državnih prireditvah
* izobraževanje strokovnih kadrov za vodenje ljubiteljskih kulturnih dejavnosti
* kulturne prireditve in akcije
* druge kulturne programe, če je to v interesu občine.

1. *člen*

Vsebina javnega razpisa določa:

* predmet razpisa
* namene, ki so predmet razpisa
* pogoje, ki jih morajo izvajalci izpolnjevati
* kriterije in merila za izbor dejavnosti, programov ali projektov
* okvirno višino sredstev, ki so zagotovljena v proračune za delovanje kulturnih društev
* informacije o razpisni dokumentaciji
* rok prijave
* rok, v katerem bodo prijavitelji obveščeni o izidu javnega razpisa.

1. *člen*

Župan/ja imenuje tričlansko komisijo za pregled in ocenjevanje prispelih vlog (v nadaljevanju besedila: komisija).

Sestava komisije:

* trije (3) predstavniki, ki jih predlaga Izvršni odbor (IO) Zveze kulturnih društev (v nadaljevanju besedila: ZKD)
* en (1) predstavnik občinske uprave, ki vodi administrativne postopke in nima glasovalne pravice.

Mandat komisije je enak mandatu župana/nje.

Komisija se pri pripravljanju, predlaganju in izvajanju odločitev ravna po merilih, ki so sestavni del tega pravilnika.

Komisija mora pri vrednotenju programov upoštevati tudi kakovost, ki jo bo prijavitelj po pričakovanju dosegal pri izvajanju programa. Ocena pričakovane kakovosti mora temeljiti na kakovosti izvajanih programov v preteklem letu.

1. *člen*

Besedilo javnega razpisa, razpisno dokumentacijo, datum objave javnega razpisa in razpisni rok določi župan/ja s sklepom.

1. *člen*

Objava javnega razpisa ne sme trajati manj kot 15 dni in več kot 30 dni. Javni razpis se objavi na spletni strani Občine in se skupaj z razpisno dokumentacijo po elektronski pošti pošlje vsem društvom in sekcijam društev, ki se ukvarjajo s kulturno dejavnostjo.

1. *člen*

Občina in ZKD skleneta z izbranimi izvajalci pogodbo, v kateri so podrobneje določene medsebojne pravice in obveznosti. V imenu Občine podpiše pogodbo župan/ja, v imenu ZKD pa predsednik/ca zveze.

1. *člen*

Občina nakazuje sredstva ZKD-ju v skladu s pogodbo kot akontacijo v višini mesečnih dvanajstin.

*10. člen*

Merila za vrednotenje programov so priloga in sestavni del tega pravilnika.

Merila so določena v točkah. Vrednost točke se izračuna za vsako proračunsko leto posebej in je odvisna od višine sredstev, ki so v proračunu določena za izvajanje ljubiteljske kulturne dejavnosti, ter skupne točkovne vrednosti ponujenih programov.

*12. člen*

O morebitnih pritožbah o izvajanju določil tega pravilnika odloči župan/ja. Sklep župan/je je dokončen.

*13. člen*

Z uveljavitvijo tega pravilnika preneha veljati Pravilnik o izbiri in vrednotenju programov ljubiteljskih kulturnih dejavnosti in kulturnih projektov, ki jih financira ali sofinancira Občina Črna na Koroškem, sprejet 7. aprila 2004 in objavljen v Uradnem listu RS Št. 670-01-01/04.

*14. člen*

Ta pravilnik začne veljati naslednji dan po objavi v Uradnem glasilu slovenskih občin.

Številka: 619-0002/2016

Črna na Koroškem , 04. 05. 2016

Županja

Občine Črna na Koroškem

mag. Romana Lesjak, l.r.

PRILOGA 1:

**MERILA ZA VREDNOTENJE LJUBITELJSKIH KULTURNIH PROGRAMOV:**

Vrsta programa Število točk

1. **PEVSKI ZBOR**

Pogoj: najmanj pet nastopov letno

Prizna se največ 40 vaj (po dve šolski uri) letno

Honorar zborovodji za vajo in nastop 30

Programski stroški za vajo 8

Materialni stroški na vajo

- pri najmanj 32 članih 50

- pri najmanj 18 članih 40

- pri manj kot 18 članih 30

1. **GLEDALIŠKA SKUPINA**

Pogoj: eno celovečerno gledališko delo in najmanj

tri predstave letno

Prizna se največ 40 vaj (po dve šolski uri) letno

Honorar režiserja za vajo in predstavo 30

Programski stroški za vajo 10

Materialni stroški na vajo 50

1. **FOLKLORNA, PLESNA SKUPINA**

Pogoj: najmanj pet nastopov letno

Prizna se največ 45 vaj (po dve šolski uri) letno

Honorar vodji za vajo in nastop 30

Programski stroški na vajo 8

Materialni stroški na vajo

- pri najmanj 16 članih 50

- pri manj kot 16 članih 40

1. **RECITACIJSKA, LITERARNA SKUPINA**

Pogoj: najmanj trije nastopi letno

Prizna se največ 15 vaj (po dve šolski uri) letno

Honorar mentorju za vajo in nastop 30

Programski stroški na vajo 4

Materialni stroški na vajo 30

1. **MANJŠE INSTRUMENTALNE, VOKALNE, VOKALNO**

INSTRUMENTALNE SKUPINE IN POSAMEZNIKI

Sofinancirajo se samo posamezni nekomercialni nastopi, če je to v interesu

in v skladu s potrebami občine. do 15

1. **ORGANIZACIJA IN IZVEDBA DRUGIH KULTURNIH**

**PRIREDITEV IN PROSLAV**

Organizacija drugih kulturnih prireditev, proslav in projektov

se ovrednoti v skladu in sorazmerju z merili, ki veljajo za podobne

zvrsti kulturnih programov. do 10

**\* dodatno sofinanciranje**

1. mesto na državnem tekmovanju = 300,00 eur nagrade
2. mesto na državnem tekmovanju = 200,00 eur nagrade
3. mesto na državnem tekmovanju = 100,00 eur nagrade